

**MARIJAMPOLĖS SAVIVALDYBĖS ADMINISTRACIJOS DIREKTORIUS**

**ĮSAKYMAS**

**DĖL MARIJAMPOLĖS SAVIVALDYBĖS GERIAUSIŲ METŲ SPORTININKŲ APDOVANOJIMŲ NUOSTATŲ PATVIRTINIMO**

Marijampolė

Vadovaudamasis Lietuvos Respublikos vietos savivaldos [įstatymo](https://www.e-tar.lt/portal/lt/legalAct/TAR.D0CD0966D67F/asr) 29 straipsnio 8 dalies 2 ir 5 punktais, Lietuvos Respublikos sporto [įstatymo](https://e-seimas.lrs.lt/portal/legalAct/lt/TAD/TAIS.23317/asr) 26 straipsniu:

tvirtinu Marijampolės savivaldybės geriausių metų sportininkų apdovanojimų nuostatus (pridedama).

Šis įsakymas per vieną mėnesį nuo paskelbimo (įteikimo) dienos gali būti skundžiamas pasirinktinai Lietuvos administracinių ginčų komisijos Kauno apygardos skyriui (adresu: Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka  arba Regionų apygardos administracinio teismo Kauno rūmams (adresu: A. Mickevičiaus g. 8A, LT-44312 Kaunas) Lietuvos Respublikos administracinių bylų teisenos įstatymo nustatyta tvarka.

|  |  |  |
| --- | --- | --- |
| Administracijos direktorius |  | Karolis Podolskis |

Giedrius Šlekys

Įsakymą paskelbti: : Interneto svetainėje - [x] ; TAR - [ ]

PATVIRTINTA

Marijampolės savivaldybės administracijos direktoriaus

įsakymu

**MARIJAMPOLĖS SAVIVALDYBĖS GERIAUSIŲ METŲ SPORTININKŲ APDOVANOJIMŲ NUOSTATAI**

**I SKYRIUS**

**BENDROSIOS NUOSTATOS**

1. Marijampolės savivaldybės geriausių metų sportininkų apdovanojimų nuostatai (toliau - nuostatai) apibrėžia Marijampolės savivaldybės geriausių metų sportininkų apdovanojimus (toliau- sportininkų apdovanojimai), nustato kandidatų teikimo, nugalėtojų nustatymo ir apdovanojimų įteikimo tvarką.
2. Marijampolės savivaldybės geriausių metų sportininkų apdovanojimai organizuojami siekiant išaiškinti, paskatinti ir pagerbti geriausius praėjusių metų Savivaldybės sportininkus, sporto komandas ir sporto trenerius bei gerinti sportininkų meistriškumą.
3. Konkursą organizuoja ir vykdo Marijampolės savivaldybės administracijos Švietimo, kultūros ir sporto bei Komunikacijos skyriai (toliau- organizatoriai).

**II SKYRIUS**

**APDOVANOJIMŲ NOMINACIJOS**

1. Sportininkų apdovanojimų metu dalyviai pretenduoja į vieną iš šių nominacijų:
	1. „Olimpinės sporto šakos METŲ SPORTININKAS TOP 10“;
	2. „Neolimpinės sporto šakos METŲ SPORTININKAS TOP 5“;
	3. „Populiariausias METŲ SPORTININKAS“
	4. „Metų sporto treneris“;
	5. „Metų sporto renginys“;
	6. „Metų sporto komanda/klubas“;
	7. „Už nuopelnus sportui“.
2. Sportininkų apdovanojimų organizatoriai gali pakeisti esamas arba paskelbti naujas papildomas nominacijas atsižvelgdami į aplinkybes ir Savivaldybės sportininkų paskutiniųjų metų rezultatus bei pasiekimus.

**III SKYRIUS**

**KONKURSO KOMISIJA**

1. Sportininkų apdovanojimų nominantus ir nominacijų nugalėtojus nustato bei patvirtina Savivaldybės administracijos direktoriaus įsakymu patvirtinta penkių narių komisija, kuriai vadovauja komisijos pirmininkas.
2. Komisija:
	1. tikrina, ar teikėjų pateiktos paraiškos pretenduoti į sportininkų apdovanojimų nominacijas atitinka šių nuostatų reikalavimus;
	2. analizuoja ir vertina nominantų sportinius pasiekimus bei nuopelnus sportui;
	3. teikia savo išvadas;
	4. pakeičia esamas ir/arba skelbia naujas nominacijas;
	5. sprendžia kitus su sportininkų apdovanojimais susijusius klausimus.
3. Sportininkų apdovanojimų nominacijų nugalėtojai nustatomi konkurso būdu, kuris vyksta dviem etapais:
	1. I etapas- viešas visuomenės balsavimas socialiniuose tinkluose, skiriant savo balsus labiausiai patinkantiems nominantams;
	2. II etapas- Marijampolės savivaldybės geriausių metų sportininkų apdovanojimų komisijos narių nominantų įvertinimas.
4. Galutinį sprendimą dėl sportininkų apdovanojimų nominacijų nugalėtojų nustatymo priima komisija susumavusi konkurso I ir II etapų balsavimo rezultatus.

**IV SKYRIUS**

**KONKURSO ORGANIZAVIMAS IR DALYVIAI**

1. Marijampolės savivaldybės geriausių metų sportininkų apdovanojimų konkurse (toliau- konkursas) gali dalyvauti ir pretenduoti į vieną iš nominacijų Marijampolės savivaldybėje registruotą veikiančią įstaigą, sporto klubą ar kitą organizaciją atstovaujantys sportininkai, sporto treneriai ir/arba sporto srityje nuolat veikiantys fiziniai bei juridiniai asmenys, sporto komandų arba individualių sporto šakų atstovai.
2. Konkurse dalyvaujantys nominantai turi būti nuolatiniai Marijampolės savivaldybės gyventojai.
3. Konkursas vyksta vieną kartą metuose.
4. Konkurso organizatoriai likus ne mažiau nei 14 dienų iki konkurso vykdymo pradžios, paskelbia viešą informacinį pranešimą Savivaldybės internetinėje svetainėje [www.marijampole.lt](http://www.marijampole.lt) ir socialiniame tinkle <https://www.facebook.com/marijampolessavivaldybe> apie dalyvių paraiškų priėmimą ir konkurso dalyvių registravimą.
5. Per organizatorių nurodytą laikotarpį konkurso dalyviai ar juos deleguojanti įstaiga, sporto klubas ar organizacija turi pateikti teisingai lietuvių kalba užpildytą dalyvio paraišką (priedas) su papildomais dokumentais pasirinkus vieną iš būdų:
	1. pateikiant Marijampolės savivaldybės administracijai (J. Basanavičiaus a.1, 1, 2 priėmimo langelis);
	2. elektroniniu būdu priimamasis@marijampole.lt. Paraiška turi būti pasirašyta elektroniniu kvalifikuotu parašu.
6. Kartu su dalyvio paraiška pateikiamos ir dokumentų kopijos (varžybų protokolai, diplomai, sertifikatai kt.) liudijančios apie sportininko, sporto komandos, sporto klubo ar kitos organizacijos nuopelnus bei sportinius pasiekimus per paskutinius kalendorinius metus.
7. Dalyvių paraiškos pateiktos organizatoriams iki nurodyto termino yra apsvarstomos ir patvirtinamos arba atmetamos komisijos posėdžio metu.
8. Savivaldybės internetinėje svetainėje [www.marijampole.lt](http://www.marijampole.lt) ir socialiniame tinkle <https://www.facebook.com/marijampolessavivaldybe> yra paskelbiamas komisijos patvirtintas sportininkų apdovanojimų nominantų sąrašas ir vieša elektroninė balsavimo anketa.
9. Visi suinteresuoti asmenys turi teisę balsuoti už vieną kiekvienos nominacijos dalyvį užpildydami elektroninę balsavimo anketą iki einamųjų metų gruodžio 31 d. 00 val. 00 min.

**V SKYRIUS**

**NUGALĖTOJŲ NUSTATYMAS**

1. Sportininkų apdovanojimų metu yra išrenkami nominantai ir apdovanojami nugalėtojai penkiose nominacijose:
	1. „Olimpinės sporto šakos METŲ SPORTININKAS TOP 10“- išrenkami dešimt nominacijos nugalėtojų;
	2. „Neolimpinės sporto šakos METŲ SPORTININKAS TOP 5“. Išrenkami penki nominacijos nugalėtojai;
	3. „Populiariausias METŲ SPORTININKAS“. Išrenkami trys nominantai ir vienas iš jų-nominacijos nugalėtojas;
	4. „Metų sporto treneris“. Išrenkami trys nominantai ir vienas iš jų- nominacijos nugalėtojas;
	5. „Metų sporto renginys“. Išrenkami trys nominantai ir vienas iš jų- nominacijos nugalėtojas. Praėjusių metų šios nominacijos nugalėtojas negali pretenduoti į nugalėtojo titulą antrus metus iš eilės;
	6. „Metų sporto komanda/klubas“. Išrenkami trys nominantai ir vienas iš jų- nominacijos nugalėtojas;
	7. „Už nuopelnus sportui“. Išrenkamas vienas nominacijos nugalėtojas. Praėjusių metų šios nominacijos nugalėtojas negali pretenduoti į nugalėtojo titulą antrus metus iš eilės.
2. Pasibaigus konkurso I etapui organizatoriai pateikia elektroninių balsavimo anketų rezultatus komisijai.
3. Konkurso II etapo metu, ne vėliau kaip per 10 dienų po I etapo pabaigos, kiekvienas komisijos narys užpildo asmeninę balsavimo anketą pažymėdamas kiekvienos nominacijos nugalėtoją išskyrus vieną nominaciją. Komisija nedalyvauja „Populiariausias METŲ SPORTININKAS“ nominacijos rinkimų balsavime. Ši nominacija išrenkama tik susumavus viešos elektroninės balsavimo anketos rezultatus.
4. Užpildytas asmenines balsavimo anketas komisijos nariai pateikia komisijos pirmininkui, kuris susumuoja ir paskelbia bendrus konkurso II etapo rezultatus.
5. Nominacijų nugalėtojai nustatomi sumuojant konkurso I ir II etapų rezultatus taikant sudėtinį svertinį vertinimo balų skaičiavimo santykį- 50 proc. (I etapo rezultatas) ir 50 proc.(II etapo rezultatas).
6. Jeigu susumavus rezultatus nominacijos dalyviai surenka vienodą vertinimo balų skaičių, galutinį sprendimą dėl nugalėtojo vienašališkai priima komisijos pirmininkas.
7. Galutiniai konkurso rezultatai yra protokoluojami komisijos posėdžio metu ir pateikiami organizatoriams.
8. Galutinius konkurso rezultatus organizatoriai paskelbia Savivaldybės internetinėje svetainėje [www.marijampole.lt](http://www.marijampole.lt) ir socialiniame tinkle <https://www.facebook.com/marijampolessavivaldybe>.

**VI SKYRIUS**

**APDOVANOJIMAI**

1. Sportininkų apdovanojimų renginį ir iškilmingą apdovanojimų įteikimą konkurso nugalėtojams organizuoja ir vykdo Marijampolės savivaldybės administracijos Švietimo, kultūros ir sporto bei Komunikacijos skyriai.
2. Apie planuojamą sportininkų apdovanojimų renginio ceremonijos datą, laiką ir vietą organizatoriai renginio dalyvius nominantus bei visuomenę informuoja paskelbdami informacinį pranešimą Savivaldybės internetinėje svetainėje [www.marijampole.lt](http://www.marijampole.lt) ir socialiniame tinkle <https://www.facebook.com/marijampolessavivaldybe>.
3. Sportininkų apdovanojimus iškilmingai įteikia Marijampolės savivaldybės meras arba kitas įgaliotas asmuo.
4. Sportininkų apdovanojimų nominacijų nugalėtojai yra apdovanojami organizatorių atminimo dovanomis ir sportiniais suvenyrais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_